রাজকোটে লড়াকু সেঞ্চুরি রাহুলের! কিউয়িদের কত টার্গেট দিল ভারত?

ওয়েব ডেস্ক: সিরিজের প্রথম ম্যাচে টসে জিতলেও দ্বিতীয় ম্যাচে (IND vs NZ) ফের টস হেরে যান শুভমন গিল (Shubman Gill)। এদিকে টসে জিতে প্রথমে ফিল্ডিং করার সিদ্ধান্ত নেন কিউয়ি অধিনায়ক মিচেল ব্রেসওয়েল। ব্যাট করতে নেমে প্রথম ১২ ওভারে কোনও উইকেট হারায়নি টিম ইন্ডিয়া। সাবধানী মেজাজে এদিন শুভমনের সঙ্গে ভালো শুরু করলেও ২৪ রানের ব্যাক্তিগত স্কোরে ক্রিস ক্লার্কের শিকার হন রোহিত শর্মা (Rohit Sharma)। হাফ সেঞ্চুরি করলেও ৫৬ রানে জেমিসনের শিকার হন অধিনায়ক গিলও।

১০০ রানের দলগত স্কোরের আগেই দুই ভারতীয় ওপেনার সাজঘরে ফিরে যান। আশা ছিল, প্রত্যাবর্তনকারী শ্রেয়স আইয়ার এই ম্যাচে রান পাবেন। কিন্তু মাত্র আট রানেই তিনি আউট হন ক্লার্কের বলে। খাতা খুলে শচীনের রেকর্ড ভাঙলেও এদিন বড় স্কোর করতে পারেননি বিরাট কোহলিও (Virat Kohli)। তিনিও মাত্র ২৩ রানে ক্লার্কের বলে আউট হন। দলের স্কোর তখন চার উইকেটে ১১৮ রান।

আরও পড়ুন: রাজকোটে খাতা খুলেই শচীনের এই রেকর্ড ভেঙে দিলেন বিরাট

এই মুহূর্তে স্কোরবোর্ডের হাল ধরেন কেএল রাহুল (KL Rahul)। তাঁকে যোগ্য সঙ্গ দেন রবীন্দ্র জাদেজা। দুজনের মধ্যে ৭৩ রানের লম্বা পার্টনারশিপ হয়। কিন্তু ২৭ রানে জাদেজাকে আউট করেন কিউয়ি অধিনায়ক ব্রেসওয়েল। তবে এদিন যেন সেঞ্চুরি করতেই নেমেছিলেন রাহুল। একদিকে একের পর এক উইকেট পড়লেও অন্যদিকে ক্রিজ কামড়ে রান করতে থাকেন তিনি। মাত্র ৮৭ বলে শতরান করেন তিনি। শেষমেশ ১১২ রানে অপরাজিত থাকেন তিনি।

শেষদিকে ওয়াশিংটন সুন্দরের জায়গায় দলে আসা নীতীশ কুমার রেড্ডি ২০ রান করলেও তিনি সমর্থকদের খুশি করতে এদিন ব্যর্থই হলেন। এদিন বোলিংয়ে নজর না কাড়লে পরের ম্যাচে তাঁর স্থানে আয়ূষ বাদোনিকে দলে দেখা যাবে নিশ্চিতভাবে। রাজকোটে নির্ধারিত ৫০ ওভারে ৭ উইকেট হারিয়ে ২৮৪ রান করে ভারত।

এদিকে নিউজিল্যান্ডের হয়ে এদিন ৩ উইকেট নেন ক্রিস ক্লার্ক। এছাড়াও একটি করে উইকেট পান কাইল জেমিসন, জাকারে ফৌকেলস, জেডেন লেনক্স এবং মিচেল ব্রেসওয়েল।